# L'Atzúbia

L'Atzúbia és una població i municipi del País Valencià, situat a la subcomarca de les Valls de Pego, a la Marina Alta. Antigament es denominava l'Atzúbia dels Roques o la Vila dels Roques.

## Geografia

L'Atzúbia està situada a les Valls de Pego als peus de la Serra Gallinera i la Serra Negra. L'orografia del terme, de 14,7 km², propicia el cicloturisme i el senderisme. Cal destacar entre els seus paratges el Tossal del Llop, zona d'acampada; la serra de l'Orxa, la serra de la Safor, la cova de Bassiets i, la més coneguda, del Canelobre.

### Nuclis

* l'Atzúbia
* Forna

### Límits

El terme municipal limita amb els de Pego, la Vall d'Ebo i la Vall de Gallinera (a la mateixa comarca); i amb els de Vilallonga i Oliva (a la Safor).

### Accés

L'accés a l'Atzúbia es fa prenent l'eixida 61 de l'autopista AP-7, passant per Pego i prenent la CV-700.

## Història

Malgrat les evidències del pas d'ibers i romans l'origen de la població és àrab. Jaume I va cedir-lo en 1258 a Arnau de Romaní. Posteriorment crearia la baronia de Forna per al seu fill. En 1602 estava habitat per 6 famílies, però en 1609 restà despoblat rere l'expulsió dels moriscos; fou repoblat en 1611 per Francesc Roca amb mallorquins. Ha pertangut als Cruïlles (s. XVI), els Figuerola (s. XVII) i els Julià i el baró de Santa Bárbara (s. XIX). En 1845 el municipi reunia 150 jornals de secà amb una petita horta regada amb el safareig de Forna, en les seues muntanyes posseïa dues mines de carbó mineral, dues pedreres d'algeps, sis forns per a coure'l, tres pedreres d'arena i 200 caps de bestiar llaner. En 1911 Forna i l'Atzúbia es fusionaren passant a formar un únic municipi.

## Demografia i economia

En 2013 hi havia 744 habitants, molts d'ells estrangers, repartits en els dos nuclis de població: l'Atzúbia i Forna.
L'economia ha estat tradicionalment agrícola (cítrics). A l'ombra del turisme que afecta tota la costa creixen el sector serveis i la construcció.
Evolució demogràfica :
| 1900 | 1910 | 1920 | 1930 | 1940 | 1950 | 1960 | 1970 | 1981 | 1991 | 2000 | 2005 | 2007 | 2011 | 2013 |
| 630 | 692 | 841 | 851 | 889 | 858 | 766 | 644 | 544 | 545 | 547 | 611 | 668 | 730 | 744 |

## Política i govern
### Composició de la Corporació Municipal

El Ple de l'Ajuntament està format per 7 regidors. En les eleccions municipals de 26 de maig de 2019 foren elegits 4 regidors d'Iniciativa per Atzúbia i Forna (IAF) i 3 del Partit Popular (PP).
Eleccions municipals de 26 de maig de 2019 - l'Atzúbia :
| Candidatura | Candidatura | Candidatura | Cap de llista | Vots | Vots | Regidors |
| | Iniciativa per Atzúbia i Forna | | Maria Oltra Vidal | 215 | 59,56% | 4 |
| | Partit Popular | | Juan Marcos Siscar Gosp | 145 | 40,17% | 3 |
| | Vots en blanc | | | 1 | 0,28% | |
| Total vots vàlids i regidors | Total vots vàlids i regidors | Total vots vàlids i regidors | Total vots vàlids i regidors | 361 | 100 % | 7 |
| | Vots nuls | Vots nuls | Vots nuls | 3 | 0,82% | |
| Participació (vots vàlids més nuls) | Participació (vots vàlids més nuls) | Participació (vots vàlids més nuls) | Participació (vots vàlids més nuls) | 364 | 71,37%** | |
| Abstenció | Abstenció | Abstenció | Abstenció | 146* | 28,63%** | |
| Total cens electoral | Total cens electoral | Total cens electoral | Total cens electoral | 510* | 100 %** | |
| Alcaldessa: Maria Oltra Vidal (IAF) (15/06/2019) |||||||
| Fonts: JEC, JEZ Dénia, Periòdic Ara. (* No són vots sinó electors. ** Percentatge respecte del cens electoral.) |||||||

### Alcaldia

Des de 2019 l'alcaldessa de l'Atzúbia és Maria Oltra Vidal, d'Iniciativa per l'Atzúbia i Forna (IAF).
Llista d'alcaldes des de les eleccions democràtiques de 1979 :
| Període | Alcalde o alcaldessa | Partit polític | Data de possessió | Observacions |
| 1979–1983 | Manuel Reig Siscar | UCD | 19/04/1979 | -- |
| 1983–1987 | Manuel Reig Siscar | AP-PDP-UL-UV | 28/05/1983 | -- |
| 1987–1991 | Manuel Reig Siscar | AP | 30/06/1987 | -- |
| 1991–1995 | Manuel Reig Siscar | PP | 15/06/1991 | -- |
| 1995–1999 | Manuel Reig Siscar | PP | 17/06/1995 | -- |
| 1999–2003 | Manuel Reig Siscar | PP | 03/07/1999 | -- |
| 2003–2007 | Manuel Reig Siscar | PP | 14/06/2003 | -- |
| 2007–2011 | Manuel Reig Siscar José Gerardo Server Vicens | PP PP | 16/06/2007 23/06/2009 | Defunció -- |
| 2011–2015 | Josep Vicent Vidal Torralba | IAF | 11/06/2011 | -- |
| 2015–2019 | Josep Vicent Vidal Torralba | IAF | 13/06/2015 | -- |
| 2019-2023 | Maria Oltra Vidal | IAF | 15/06/2019 | -- |
| Des de 2023 | Maria Oltra Vidal | IAF | 17/06/2023 | -- |
| Fonts: Generalitat Valenciana |||||

## Monuments

El poble és blanc amb singulars formes als ràfecs de les teulades. Paga la pena visitar el nucli urbà de Forna.
Els béns immobles protegits com a patrimoni cultural són:
* Castell de Forna. Islàmic, pertangué al senyoriu d'Al-Azraq. Molt deteriorat però amb algunes estructures encara dempeus. Hi ha un projecte per a restaurar-lo.
* Església de Sant Vicent Ferrer, església parroquial barroca del segle xviii amb campanar del 1964.
* Església de Sant Bernat de Forna.

## Llocs d'interés

* Tossal del Llop. Zona recreativa i d'acampada envoltada de pins i disposa d'un complet equipament.
* Cova de Canelobres. Cova habilitada per a la seua visita i on poder observar les curioses i originals formes que han pres les estalactites i estalagmites amb el pas del temps.

## Festes

* Festes Patronals. Se celebren en honor de la Verge dels Desemparats, al Crist del Miracle i la Mare de Déu del Rosari, el primer cap de setmana del mes de setembre. S'organitzen actes com la desfilada de Moros i Cristians, concursos de paelles i d'alfàbegues, revetlles, cercaviles, concerts, àpats populars, actes religiosos, carrosses i focs artificials.
* Festes de Forna. En honor de Sant Bernat i Sant Antoni Abat durant la segona quinzena d'agost.

## Gastronomia

Els plats típics són l'arròs amb crosta, les coques escaldades, els pimentons i albergínies farcides i la paella.

## Fills il·lustres

* Joan Pons i Server (l'Atzúbia, 1941), instrumentista, professor i compositor valencià de música per a banda.

## Notes

* ↑ IAF són les sigles d'Iniciativa per l'Atzúbia i Forna.

## Referències

* ↑ Encara que en algun moment la grafia usada ha estat Atzúvia, l'Acadèmia de la Llengua Valenciana ha establit la grafia Atzúbia, i aquesta és la que fa servir l'Ajuntament Arxivat 2019-11-22 a Wayback Machine.
* ↑ Junta Electoral Central «Resolución de 2 de julio de 2019, de la Presidencia de la Junta Electoral Central, por la que se procede a la publicación del resumen de los resultados de las elecciones locales convocadas por Real Decreto 209/2019, de 1 de abril, y celebradas el 26 de mayo de 2019, según los datos que figuran en las actas de proclamación remitidas por cada una de las Juntas Electorales de Zona. Provincias: Albacete, Alicante, Almería, Araba-Álava». Butlletí Oficial de l'Estat, 160, 05-07-2019, pàg. 72.497 [Consulta: 29 abril 2020].
* ↑ Junta Electoral de Zona de Dénia «Proclamación de candidaturas para las elecciones locales de 26 de mayo de 2019» (pdf) (en castellà). Butlletí Oficial de la Província d'Alacant. Diputació Provincial d'Alacant [Alacant], 82, 30-04-2019, pàg. 1. Edicte 4556 [Consulta: 2 agost 2019].
* ↑ Ara. «Eleccions municipals 2019. L'Atzúbia», 26-05-2019. [Consulta: 26 setembre 2020].
* ↑ Direcció d'Anàlisi i Polítiques Públiques de la Presidència. Generalitat Valenciana. «Banc de Dades Municipal. Atzúbia, L'. Històric de Govern Local». Portal d'informació ARGOS. [Consulta: 28 novembre 2023].
* ↑ «Béns Immobles de la Comunitat Valenciana». Generalitat Valenciana, 2009. [Consulta: 22 juliol 2012].

## Vegeu també

* Escut de l'Atzúbia
* Castell de Forna
* Forna

## Enllaços externs

* Ajuntament de l'Atzúbia Arxivat 2019-11-22 a Wayback Machine.
* País Valencià, poble a poble, comarca a comarca, de Paco González Ramírez, d'on se n'ha tret informació amb el seu consentiment.
* Institut Valencià d'Estadística Arxivat 2010-06-18 a Wayback Machine..
* Portal de la Direcció General d'Administració Local de la Generalitat Arxivat 2008-05-26 a Wayback Machine..